बावजूद इसके कि सियासी-भांग की तरंग में नोट-बंदी का फ़ैसला ले बैठने वाले नरेंद्र भाई के प्रति देश की श्रद्धा तलहटी को छू रही है, मैं मानता हूं कि अब भी उनका साया अपने असली आकार से इतना बड़ा है कि पांचों राज्यों में भाजपा का सफ़ाया भी उनका कुछ नहीं बिगाड़ पाएगा। किसी भी भागवत-कथा में अभी तो नरेंद्र मोदी के वनागमन का अध्याय जुड़ता मुझे नहीं दिखता। हां, अमित भाई अनिल चंद्र शाह पर ज़रूर मुसीबत मंडराएगी। लेकिन जब वे बिहार की हार के दो महीने के भीतर ही दोबारा भाजपा के अध्यक्ष बन बैठे तो उत्तर प्रदेश की आंच में झुलस जाएंगे, ऐसा हम कैसे मान लें? फिर, अपनी जुगल-जोड़ी के टूटने का अर्थ क्या मोदी को नहीं मालूम? वे आसानी से अमित शाह की विदाई कतई नहीं होने देंगे और ऐसे में अगर रास्ता यह निकला कि शाह को गुजरात का मुख्यमंत्री बना कर भेज दिया जाए तो इससे भाजपा का पिंजरा कौन-सा मुक्ताकाशी मंच बन जाएगा? इतना तो अब भागवत के भी वश का नहीं है कि किसी लालकृष्ण आडवाणी, मुरली मनोहर जोशी, यशंवत सिन्हा या राजनाथ सिंह को भाजपा-अध्यक्ष बनवा दें। नितिन गड़करी और मनोहर पर्रिकर जैसे किसी को वे कमान दिलवा दें तो भी मुझे तो ताज्ज़ुब ही होगा।